b'\n_START_ARTICLE_\nLjub\xc4\x8do Georgievski\n_START_PARAGRAPH_\nLjub\xc4\x8do Georgievski (makedoniaksi \xd0\x89\xd1\x83\xd0\xbf\xd1\x87\xd0\xbe \xd0\x93\xd0\xb5\xd0\xbe\xd1\x80\xd0\xb3\xd0\xb8\xd0\xb5\xd0\xb2\xd1\x81\xd0\xba\xd0\xb8, 17. tammikuuta 1966, \xc5\xa0tip) oli Pohjois-Makedonian eli tuolloisen Makedonian tasavallan p\xc3\xa4\xc3\xa4ministeri 1998\xe2\x80\x932002._NEWLINE_Georgievski valmistui Pyhien Kyrilloksen ja Methodioksen yliopistosta 1988 p\xc3\xa4\xc3\xa4aineenaan vertaileva kirjallisuus. H\xc3\xa4n on julkaissut kaksi runokokoelmaa ja yhden novellikokoelman. H\xc3\xa4n nousi vuonna 1990 nationalistisen VMRO-DPMNE-puolueen johtoon ja vuonna 1992 parlamenttiin. Vuonna 1999 h\xc3\xa4nest\xc3\xa4 tuli maailman nuorin p\xc3\xa4\xc3\xa4ministeri. Hallitus luotiin oikeistolaisen DA:n ja yll\xc3\xa4tt\xc3\xa4en albaanien NDP:n kanssa._NEWLINE_Makedonian tasavalta solmi diplomaattisuhteet Kiinan tasavallan (Taiwan) kanssa, jonka Kiina kosti YK:ssa est\xc3\xa4m\xc3\xa4ll\xc3\xa4 YK:n rauhanturvaajien jatkoajan maassa. T\xc3\xa4m\xc3\xa4 kostautui kun huhtikuussa 1999 maahan tuli 250\xc2\xa0000 albaanipakolaista NATO:n pommittaessa Jugoslaviaa._NEWLINE_Kun Boris Trajkovski valittiin presidentiksi 1999, VMRO-DPMNE:n johtoasema oli taattu. Huolimatta aikaisemmasta maineesta kovan linjan nationalisteina, VMRO-DPMNE-laiset noudattivat maltillisempaa kristillisdemokraattista politiikkaa. Bulgarian kanssa p\xc3\xa4\xc3\xa4stiin viimein yhteisymm\xc3\xa4rrykseen maan tunnustettua makedonian kielen ja Jugoslavian titolaisen Bulgarian-vastaisuuden p\xc3\xa4\xc3\xa4ttymisen j\xc3\xa4lkeen._NEWLINE_Vuoden 2001 alussa Kosovosta toimivat albaanisissit aloittivat kapinan maan pohjoisosassa painostaessaan hallitusta. Georgievski vetosi albaaniv\xc3\xa4hemmist\xc3\xb6n is\xc3\xa4nmaallisuuden puolesta ja maahan muodostettiin uusi laaja h\xc3\xa4t\xc3\xa4tilahallitus molempien albaanipuolueiden tuella Georgievski edelleen p\xc3\xa4\xc3\xa4ministerin\xc3\xa4. Albaanien oikeuksia parannettiin ja hein\xc3\xa4kuussa 2001 solmittiin tulitauko ja maahan tuotiin noin 1\xc2\xa0000 miehiset NATO-joukot. _NEWLINE_Vuoden 2002 vaalien j\xc3\xa4lkeen VMRO-DPMNE j\xc3\xa4i oppositioon. Georgievski halusi uudistaa puoluetta presidentinvaaleja varten. Kun puolueen johtaja Nikola Gruevski kielt\xc3\xa4ytyi t\xc3\xa4st\xc3\xa4, Georgievski ja l\xc3\xa4hti ja perusti oman VMRO-kansanpuolueensa (\xd0\x92\xd0\x9c\xd0\xa0\xd0\x9e \xd0\x9d\xd0\xb0\xd1\x80\xd0\xbe\xd0\xb4\xd0\xbd\xd0\xb0 \xd0\xbf\xd0\xb0\xd1\x80\xd1\x82\xd0\xb8\xd1\x8f), joka ei ole saavuttanut merkitt\xc3\xa4v\xc3\xa4\xc3\xa4 menestyst\xc3\xa4._NEWLINE_Sofian uutistoimisto raportoi 16. hein\xc3\xa4kuuta 2006 Georgievskin ja vaimonsa Sne\xc5\xbeana Georgievskan hakeneen Bulgarian passin 20\xc2\xa0000 muun pohjoismakedonialaisen lailla, jotka esi-isiens\xc3\xa4 juurien perusteella pyrkiv\xc3\xa4t tulevan Euroopan unionin maan kansalaisiksi.'